SKRIFTLIG FORESPØRGSEL P-1392/00

af Maria Sanders-ten Holte (ELDR) til Kommissionen

(27. april 2000)

Om: Krydssubsidiering og statsstøtte i postsektoren

I henhold til artikel 14 i direktiv 97/67/EF(1) skal medlemsstaterne træffe de nødvendige foranstaltninger for at sikre, at de befordringspligtige virksomheder udarbejder adskilte regnskaber for at hindre krydssubsidiering. Både liberaliserede og ikke-liberaliserede tjenester skal føre adskilte regnskaber. Samtidig må der klart sondres mellem tjenester, der er omfattet af befordringspligten, og tjenester, der ikke er omfattet heraf.

1. Er det også Kommissionens opfattelse, at adskilte regnskaber er af afgørende betydning for at hindre krydssubsidiering af aktiviteter?

2. Hvordan påser Kommissionen, at disse bestemmelser om adskilte regnskaber overholdes, og er tilsynet effektivt?

I Tyskland har Deutsche Post AG et ved lov fastsat monopol på befordring af breve op til 200 gram og direct mail op til 50 gram. Monopolet udløber tidligst den 31. december 2002.

3. Anser Kommissionen det for acceptabelt, at overskud fra statslige monopoler (som f.eks. i Deutsche Post) anvendes til subsidiering af posttjenester, hvor der er gennemført liberalisering?

4. Er det Kommissionens opfattelse, at investering af overskud fra statsmonopoler i liberaliserede posttjenester ved hjælp af krydssubsidiering er en form for statsstøtte, som er i overensstemmelse med traktaten?

5. Hvilke konsekvenser har det i bekræftende fald for de aktuelle og fremtidige tilfælde, hvor den i punkt 4 skitserede situation forekommer?

(1) EFT L 15 af 21.1.1998, s. 14.

Samlet svar afgivet på Kommissionens vegne af Frederik Bolkestein på skriftlige forespørgsler P-1392/00 og P-1393/00

(6. juni 2000)

1. Adskilte regnskaber er afgørende, når man ønsker at sikre, at de befordringspligtige virksomheders regnskaber er gennemsigtige, og når man skal have mulighed for at påvise, om der eventuelt foregår krydssubsidiering mellem de forskellige aktiviteter, særlig de ikke-liberaliserede tjenester og de liberaliserede tjenester. Det kræves derfor i artikel 14 i Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet(1), at der udarbejdes adskilte opgørelser.

2. Kommissionen har til opgave at påse, at bestemmelserne i traktaten og den afledte EU-ret overholdes, og kontrollerer derfor, at medlemsstaterne gennemfører bestemmelserne i direktiv 97/67/EF i national ret. Desuden har Kommissionen for nylig anmodet medlemsstaterne om nærmere oplysninger om, hvordan artikel 14 er gennemført, idet gennemførelsesfristen for denne artikel var den 10. februar 2000.

3. - 5. Anvendelsen af overskud fra statslige monopoler til subsidiering af tjenester, der er liberaliseret, kan i visse tilfælde være i modstrid med EU's konkurrenceregler. Kommissionen har gjort rede for sin holdning i sin meddelelse af 6. februar 1998(2), hvortil der henvises. Kommissionen er på baggrund af statsstøttebestemmelserne ved at foretage en undersøgelse af regnskaberne hos det tyske postvæsen (Deutsche Post AG). Da undersøgelsen endnu ikke er afsluttet, er det ikke muligt at sige noget om, hvilke resultater den vil give.

(1) EFT L 15 af 21.1.1998.

(2) Kommissionens meddelelse om anvendelse af konkurrencereglerne på postsektoren og på vurdering af visse statslige foranstaltninger i relation til posttjenesterne, EFT C 39 af 6.2.1998.